Oficialul PNL nu este ținta unei glume sau a unei înscenări. Imaginea a publicat-o chiar el, pe propria pagină de Facebook. Se vede cum acesta face salutul nazist, având în spate simbolul celui de-Al Treilea Reich, în spate.
Controversatul politician candidează din partea PNL la Primăria Berzovia, comună din județul Caraș-Severin. Nosal este unul dintre oamenii de încredere ai primarului din Reșița, Ioan Popa, dar și ai președintelui Consiliului Județean, Romeo Dunca. Popa și Dunca și-au exprimat public susținerea pentru Nosal, pentru Primăria Berzovia, dar și pentru funcția de director al Clubului Sportiv Școlar Reșița.
Imaginea a fost inițial publicată pe pagina de Facebook a politicianului FOTO / stiripesurse
Și primarul Ioan Popa a avut acțiuni publice controversate. La un moment dat, le-a transmis contracandidaților de la PSD că „vom trece peste ei precum panzerele lui Rommel în Africa de Nord”. În loc să retracteze, Popa şi-a reiterat aprecierea pentru nazismul Erwin Rommel, în ciuda atrocităţilor comise în rândul populaţiei de evrei din nordul Africii.
Potrivit legii în vigoare, promovarea simbolurilor naziste este faptă penală în România, care se pedepsește cu închisoare.
„Art. 4. - (1) Confecţionarea, vânzarea, răspândirea, precum şi deţinerea în vederea răspândirii de simboluri fasciste, legionare, rasiste sau xenofobe se pedepsesc cu închisoare de la 3 luni la 3 ani şi interzicerea unor drepturi. (2) Cu aceeaşi pedeapsă se sancţionează şi utilizarea în public a simbolurilor fasciste, legionare, rasiste sau xenofobe."